Karina Adsbøl (DD), 2025-01-22:
Tak for det.
Til den sidste ordfører kan jeg bare sige, at det her var engang Dansk Folkepartis politik netop at hjælpe de anbragte børn og sikre en god overgang til voksenlivet, herunder også børneopsparing; men der er meget, der så er ændret siden.
Jeg vil bare sige tak for debatten.
De fleste, som har været på det her område, kan jo nok godt huske, at når anbragte børn for ikke så lang tid siden havde et fritidsjob, tog man også deres penge, fordi de skulle være med til at betale for deres egen anbringelse.
Jeg kigger rundt og ser, om der er nogen, der kan huske det.
Det kan den socialdemokratiske ordfører godt, for det var jo en realitet.
Man havde faktisk heller ikke engang rigtig mulighed for at spare op, fordi man skulle være med til at betale for sin egen anbringelse og bidrage til den.
Det fik vi gudskelov lavet om, og det er jeg da glad for.
Så det med fritidsjob er altså lige for nylig blevet ændret, så det ikke længere skal modregnes.
Jeg er så enig med ministeren i, at der skal ske noget.
Udfordringen er jo så bare, at det gør der ikke.
Det var SF også inde på.
Jeg er helt enig i, at vi skal sætte ind med tidlig hjælp og støtte, og jeg er også enig, at der skal gøres meget mere, end der bliver gjort i dag, netop i forhold til de tidlige indsatser.
Desværre er det jo også derfor, at mange børn risikerer at blive anbragt uden for hjemmet.
Min pointe er sådan set i forhold til det her forslag, at anbragte børn oftest ikke har samme muligheder, netop fordi de er anbragt uden for hjemmet.
Hvis man går ind på De Anbragtes Vilkårs hjemmeside, kan man læse, som de skriver derinde,
at anbragte ofte kan se, at deres kammerater og andre får en børneopsparing, men det gør de jo oftest ikke selv, når de bliver 18 år.
Der synes jeg jo bare at man også har et samfundsansvar.
Det her kan selvfølgelig ikke stå alene.
Mange har jo gudskelov deres forældres støtte og opbakning og også deres økonomisk hjælp.
Jeg tænker, at de børn med forældre, der har råd, ofte har en sikkerhed ved, at der er lavet en børneopsparing enten i aktier eller i noget andet, for at hjælpe børnene godt på vej, bl.a. i forhold til kørekort, der jo bare er dyrt i dag.
Men jeg er faktisk rigtig glad for en anden socialordfører i dag, som ikke er til stede, og det er hr. Torsten Gejl.
Tidligere, da vi drøftede det her, kan dem, som stadig væk er her, huske, at det faktisk var noget, der fyldte meget, og som vi gerne ville arbejde videre med.
Så skete der det, at vi ikke kom til at arbejde videre med det.
Nu er det jo sådan, at jeg har meldt, at jeg ikke genopstiller til næste valg, så jeg har jo virkelig et ønske om, at vi på en eller anden måde når i mål i forhold til at sikre større hjælp til anbragte børn og unge på deres vej i voksenlivet.
Der er rigtig mange ting, man skal tænke på, og rigtig mange får jo ikke udvidet deres efterværn.
Rigtig mange står faktisk som 18-årige og skal flytte ud i en bolig.
Der er jo masser af tilbehør, man skal købe.
Rigtig mange børn er nok begyndt at ønske sig det som julegaver i løbet af årene, som de kan samle sammen, men det koster alt sammen.
Jeg tror ikke, at det overhovedet vil blive en sovepude.
Nu har jeg selv lavet en børneopsparing til mine børn.
Det var ikke, fordi vi havde mange penge.
Jeg var social- og sundhedshjælper.
Men det blev da til at lægge 100 eller 150 kr. til side hver måned, og det blev da også til en god hjælp for dem.
Og det er sådan set mit ønske, at anbragte børn også skal have den mulighed.
Det har ikke været en sovepude overhovedet, for det er jo bare en lille start og en lille hjælp, men alligevel er det en stor hjælp, fordi man ikke skal låne i banken til det her kørekort.
Jeg lånte i øvrigt selv penge til mit kørekort i.
Så på den måde er det alligevel en hjælp.
Nu har Danmarksdemokraterne aldrig været en del af den aftale, og det er der jo flere årsager til.
Vi ønskede ikke, at man skulle sætte måltal for, hvor mange anbringelser man skulle have, øgede tvangsbortadoptioner og alle de her ting, for det skulle være de rigtige børn, der blev anbragt på et rigtigt grundlag.
Men det, jeg sagde, var, at jeg ønskede en større pakke, netop i forhold til at sikre overgangen til voksenlivet og alle de her ting, og så hører jeg faktisk ordføreren modsige sig selv og sige, at så ønsker man det alligevel ikke, fordi der kommer nogle større udfordringer.